Ο **Ιβάν Γκργκατ** (Σενζ της Κροατίας, 22 Σεπτεμβρίου 1974) είναι Κροάτης πρώην διεθνής επαγγελματίας καλαθοσφαιριστής. Έχει ύψος 2,10 μέτρα και αγωνιζόταν στη θέση του σέντερ.

Σταδιοδρομία
------------

Ο Γκργκατ ξεκίνησε την επαγγελματική του καριέρα σε ηλικία δεκαέξι ετών στην ομάδα της Τσιμπόνα Ζάγκρεμπ, όπου παρέμεινε για δέκα χρόνια, με εξαίρεση τις σεζόν 1992-93 και 1995-96, όταν και είχε δοθεί ως δανεικός στη Ντουμπράβα. Με την Τσιμπόνα κατέκτησε έξι πρωταθλήματα και δύο κύπελλα Κροατίας, πριν υπογράψει στη Ζάλγκιρις Κάουνας, το 1999.

Επίσης, υπήρξε μέλος της εθνικής ομάδας της Κροατίας από το 1997 ως το 1999, παίζοντας στο Ευρωμπάσκετ του 1997, ενώ αγωνίστηκε και σε τέσσερις αγώνες για την προκριματική φάση του Ευρωμπάσκετ του 1999, με 6,3 πόντους και 4,5 ριμπάουντ κατά μέσο όρο.

Ολοκλήρωσε τη σεζόν 1999-00 στην πολωνική Άνιβλ Βλότσλαβεκ και την επόμενη σεζόν φόρεσε τη φανέλα της Λε Μαν από τη Γαλλία, καταλαμβάνοντας την τρίτη θέση στο πρωτάθλημα.

Το 2001-02, επέστρεψε στην πατρίδα του υπογράφοντας στην ΚΚ Ζάνταρ, με την οποία κατέκτησε τη δεύτερη θέση του κροατικού πρωταθλήματος και ηττήθηκε στον τελικό του κυπέλλου από την Τσιμπόνα με 88-84.

Την επόμενη χρονιά, συμφώνησε με την ομάδα του Άρη Θεσσαλονίκης, με τον οποίο έπαιξε σε 26 αγώνες πρωταθλήματος με μέσους όρους 10,8 πόντων και 5,9 ριμπάουντ. Με την ομάδα της Θεσσαλονίκης κατέκτησε το FIBA Champions Cup, κερδίζοντας στον τελικό την πολωνική Προκόμ Τρεφλ με 84-83, ενώ ηττήθηκε στον τελικό του κυπέλλου Ελλάδας από τον Παναθηναϊκό με 81-76.

Το 2003-04, φόρεσε τη φανέλα του Αμαρουσίου, με το οποίο κατέλαβε τη δεύτερη θέση του ελληνικού πρωταθλήματος, με τον Γκργκατ να έχει μέσους όρους 9,1 πόντων και 3,4 ριμπάουντ. Ακολούθησε η μεταγραφή του στην ομάδα του ΠΑΟΚ, με τον οποίο αγωνίστηκε σε μόλις οκτώ παιχνίδια πρωταθλήματος και έναν ευρωπαϊκό αγώνα.

Τη σεζόν 2005-06, υπέγραψε στην Ουνικάχα Μάλαγα, παίζοντας μόνο σε δύο παιχνίδια πριν επιστρέψει στην Ελλάδα φορώντας τα χρώματα του Απόλλωνα Πατρών, με τον οποίο είχε 4,9 πόντους και 3,1 ριμπάουντ σε 21 αγώνες.

Την επόμενη χρονιά, μεταγράφηκε στην Ουγγαρία και την Κέρμεντ Κοζαρλάμπντα Τσάπατ, πριν συνεχίσει στη γαλλική Μπουρζ. Ακολούθησε η Μακσιμίρ Ζάγκρεμπ, οι Κάπφενμπεργκ Μπουλς από την Αυστρία, ο Αχιλλέας Καϊμακλίου και η Σιρόκι, πριν επιστρέψει οριστικά στην πατρίδα του για την ομάδα της ΚΚ Κριτσέφτσι. Συνέχισε στη Ζιμπενίκ, πριν επιστρέψει στην Ντουμπράβα μετά από δεκαοκτώ χρόνια. Έκλεισε την καριέρα του στην ομάδα της Χέρμες Ζάγκρεμπ, σε ηλικία 41 ετών.

Τίτλοι
------

* FIBA Champions Cup: 2003
* 6x Πρωταθλήματα Κροατίας: 1991-92, 1993–94, 1994–95, 1996–97, 1997–98, 1998–99
* 2x Κύπελλα Κροατίας: 1994-95, 1998-99

Παραπομπές
----------

1. ↑  European Championship for Men - Final Round 1997 (Croatia)
2. ↑  European Championship for Men - Semi-Final Round 1999 (Croatia)
3. ↑  Sin legende poslao Cibonu na Zadar, a Cedevitu na Kvarner - tportal.hr
4. ↑  FIBA Europe Champions Cup for Men 2003 (Aris BSA)
5. ↑  Prokom Trefl - Aris BSA | FIBA Europe Champions Cup for Men
6. ↑  Οι τελικοί Κυπέλλου μπάσκετ Παναθηναϊκός-Άρης - Contra.gr
7. ↑  Μαρούσι: Ικανοποίηση Γκργκατ - Contra.gr - Live Sports Magazine
8. ↑  ΑΦΙΞΗ ΤΟΥ ΙΒΑΝ ΓΚΡΓΚΑΤ ΓΙΑ ΤΗΝ ΟΜΑΔΑ ΜΠΑΣΚΕΤ ΤΟΥ ΠΑΟΚ[*νεκρός σύνδεσμος*]
9. ↑  Ivan Grgat ya está en Málaga - Unicaja Baloncesto Web Oficial[*νεκρός σύνδεσμος*]
10. ↑  A1: Νοκ άουτ ο Γκργκατ - Μπάσκετ - Ελλάδα | sport-fm.gr: ΣΠΟΡ FM 94.6
11. ↑  Új center a kosárcsapatban - Körmend
12. ↑  Grgat rejoint Bourg - Le Figaro[*νεκρός σύνδεσμος*]
13. ↑  Ivan Grgat prešao u Austriju - portal Kosarka[*νεκρός σύνδεσμος*]
14. ↑  Πήρε Γκρέγκατ ο Αχιλλέας - Sigmalive
15. ↑  Ivan Grgat i Štemberger bolji od Zadra u Širokom | 24sata
16. ↑  «GRGAT: Dubrava je moj klub… – KK Dubrava». Αρχειοθετήθηκε από το πρωτότυπο στις 25 Μαρτίου 2014. Ανακτήθηκε στις 21 Μαΐου 2016.
17. ↑  UOČI POČETKA A 2 LIGE… – KK Dubrava[*νεκρός σύνδεσμος*]

Πηγές
-----

* Ivan Grgat Basketball Player Profile
* DraftExpressProfile: Ivan Grgat, Stats, Comparisons, and Outlook
* Ivan Grgat Player Profile, KK Krizevci, International Stats

  


|  |  |  |  |  |
| --- | --- | --- | --- | --- |
| 

| π • σ • ε
**Άρης - Κυπελλούχος EuroCup Challenge 2002-03** |
| --- |
|  |
|  | 
**4** Σόλομον  · **5** Ορφανός  · **7** Λάππας  · **8** Π.Νικολαΐδης  · **9** Χαριτόπουλος  · **10** Γκαγκαλούδης  · **11** Αγγέλοφ  · **12** Κακαρούδης  · **13** Λικχολίτοφ  · **14** Στακ  · **15** Γκργκατ  · **16** Ραΐσεβιτς  · Μεραχτσάκης  · **C** Αλεξανδρής |

 |